FI Euroopan unionin virallinen lehti C 301/44

Kanne 4.9.2008 — EWRIA ym. v. komissio

(Asia T-369/08)

(2008/C 301/75)

Oikeudenkäyntikieli: englanti

Asianosaiset

Kantajat: European Wire Rope Importers Association (EWRIA) (Hemer, Saksa); Câbleries Namuroises SA (Namur, Belgia); Ropenhagen A/S (Vallsbæk Strand, Tanska); Eisen- und Stahlhandelsgesellschaft mbH (Kaarst, Saksa); Heko Industrieerzeugnisse (Hemer, Saksa); Interkabel Internationale Seil- und KabelHandels GmbH (Solms, Saksa); Jose Casañ Colomar SA (Valencia, Espanja); Denwire Ltd: (Dudley, Yhdistynyt kuningaskunta) (edustaja: asianajaja T. Lieber)

Vastaajat: Euroopan yhteisöjen komissio

Vaatimukset

— Kanne on otettava tutkittavaksi

— on kumottava komission 4.7.2008 tekemä päätös, jolla komissio hylkäsi kantajien pyynnön osittaisen välivaiheen tarkastelusta teräsvaijereita koskevien polkumyynnin vastaisten toimenpiteiden osalta ja yleiskäyttöön tarkoitettujen köysien jättämisestä näiden toimenpiteiden ulkopuolelle

— on velvoitettava komissio aloittamaan teräsvaijereiden tuontia koskevien polkumyyntitoimenpiteiden osittainen välivaiheen tarkastelu toimenpiteiden ulottuvuuden oikaisemiseksi, ja yleiskäyttöön tarkoitetut köydet on jätettävä näiden toimenpiteiden ulkopuolelle

— Komissio on velvoitettava korvaamaan oikeudenkäyntikulut.

Oikeudelliset perusteet ja pääasialliset perustelut

Kantajat vaativat kanteellaan sen komission 4.7.2008 tekemän päätöksen kumoamista, jolla hylättiin kantajien pyyntö Kiinan kansantasavallasta, Intiasta, Etelä-Afrikasta, Ukrainasta ja Venäjältä (1) peräisin olevien teräsköysien ja -kaapeleiden tuonnista kannettavien polkumyyntitullien osittaisesta välivaiheen tarkastelusta ja yleiskäyttöön tarkoitettujen köysien jättämisestä näiden toimenpiteiden ulkopuolelle. Komissio kieltäytyi ryhtymästä välivaiheen tarkasteluun sillä perusteella, että ei ollut todisteita siitä, että näillä kahdella tuotetyypillä, joihin toimenpiteet kohdistuvat, toisin sanoen teräsvaijereilla ja yleiskäyttöön tarkoitetuilla köysillä, ei olisi samoja fyysisiä, teknisiä ja kemiallisia perusominaisuuksia.

Kantajat esittävät vaatimustensa tueksi kolme perustetta.

Kantajat väittävät ensiksi, että se, että yhteisön toimielimet eivät ryhdy osittaiseen välivaiheen tarkasteluun, on perusasetuksen (2) 11 artiklan 3 kohdan ja 21 artiklan vastaista. Ne toteavat, että välivaiheen tarkastelun oikeuttava olosuhteiden muutos voi liittyä myös asianomaisen tuotteen määritelmään.

Kantajat toteavat toiseksi, että se, että yhteisön toimielimet eivät ryhdy osittaiseen välivaiheen tarkasteluun, loukkaa kantajien perusteltua luottamusta. Ne toteavat, että komissio oli Kiinan kansantasavallasta, Intiasta, Etelä-Afrikasta ja Ukrainasta peräisin olevia teräsvaijereita koskevan toimenpiteiden päättymisen tarkastelun loppuunsaattamisen yhteydessä itse rohkaissut kantajia esittämään osittaista välivaiheen tarkastelua koskevan pyynnön kysymyksessä olevien toimenpiteiden laajuuden oikaisemiseksi.

Kantajat toteavat lopuksi, että kun yhteisön toimielimet eivät ryhtyneet osittaiseen välivaiheen tarkasteluun, ne tekivät ilmeisen arviointivirheen ja rikkoivat perusasetuksen 1 artiklan 4 kohtaa, kun ne käyttivät toteamustensa perusteena liian laajaa tuotteiden joukkoa, mikä johti siihen, että ne vertasivat toisiinsa erilaisia tuotteita ja näin ollen päätyivät virheellisiin päätelmiin.

(1) 12.8.1999 annettu neuvoston asetus N:o 1796/1999, sellaisena kuin se on muutettuna lopullisen polkumyyntitullin käyttöönotosta Kiinan kansantasavallasta, Intiasta, Etelä-Afrikasta ja Ukrainasta peräisin olevien teräsköysien ja -kaapeleiden tuonnissa asetuksen (EY) N:o 384/96 11 artiklan 2 kohdan mukaisen toimenpiteiden voimassaolon päättymistä koskevan tarkastelun jälkeen 8.11.2005 annetulla neuvoston asetuksella N:o 1858/2005 (EUVL L 299, s. 1) ja 2.8.2001 annettu neuvoston asetus (EY) N:o 1601/2001, sellaisena kuin se on muutettuna lopullisen polkumyyntitullin käyttöönotosta Venäjältä peräisin olevien tietynlaisten rauta- tai teräsköysien ja -kaapeleiden tuonnissa sekä Thaimaasta ja Turkista peräisin olevien tietynlaisten rauta- tai teräsköysien ja -kaapeleiden tuonnissa sovellettavien polkumyyntitoimenpiteiden kumoamisesta 30.10.2007 annetulla neuvoston asetuksella (EY) N:o 1279/2007 (EUVL L 285, s. 1).

(2) Polkumyynnillä muista kuin Euroopan yhteisön jäsenvaltioista tapahtuvalta tuonnilta suojautumisesta 22.12.1995 annettu neuvoston asetus (EY) N:o 384/96 (EYVL L 56, s. 1).